正電子放射斷層掃描（positron emission tomography，簡稱「PET」）運用放射性同位素（radioactive isotopes）嘅原理，研究者將（對人體冇害嘅）放射性同位素注射入去受試者嘅血入面，跟住呢啲同位素會俾血帶入去受試者嘅腦嗰度，並且射出（對人體冇害嘅）輻射，然後研究者就可以量度由頭殼唔同部份射出嚟嘅呢啲輻射，得知個腦邊忽有最多呢啲同位素，亦都會知個腦邊忽最多血到－一般嚟講，一個腦區多血到就表示佢活躍度高，如果一個腦區喺個人做某件作業嗰陣零舍活躍，就表示佢好有可能係負責同嗰個作業相關嘅認知過程嘅。